РЕШЕНИЕ НА СЪВЕТА
от 30 януари 2007 година
за разрешаване на Румъния да прилага намалена ставка на ДДС за някои трудоемки услуги, посочени в член 106 от Директива 2006/112/ЕО
(2007/50/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Договора за присъединяване от 2005 г. (1), и по-специално член 4, параграф 3 от него,
като взе предвид Акта за присъединяване от 2005 г. (2), и по-специално член 55 от него,
като взе предвид Директива 2006/112/ЕО на Съвета от 28 ноември 2006 г. относно общата система за данъка върху добавената стойност (3), и по-специално член 106 от нея,
като взе предвид предложението на Комисията,
като има предвид че:
(1)
Съветът може да разреши на държава-членка да прилага намалена ставка на ДДС за някои трудоемки услуги, които трябва да отговарят, от една страна, на условията, определени в Директива 2006/112/ЕО, и трябва да бъдат включени, от друга страна, в списъка в приложение IV към нея.
(2)
С Директива 2006/112/ЕО беше удължен периодът на прилагане на намалени ставки на ДДС до 31 декември 2010 г. Така се дава право на държавите-членки, които желаят да се възползват за първи път от предвидената възможност, или на тези, които искат да променят списъка с услуги, към които са прилагали в миналото посочената разпоредба, да представят своето искане пред Комисията.
(3)
С това се цели да се даде възможност на всички държави-членки да вземат участие при еднакви условия в експеримента с намалени ставки за трудоемките услуги. Поради това е целесъобразно да се даде на присъединяващите се държави още с присъединяването им към Европейския съюз еднаква възможност за прилагане на намалени ставки на ДДС към някои трудоемки услуги.
(4)
С писмо от 31 март 2006 г. Румъния подаде искане да прилага намалена ставка на ДДС за някои трудоемки услуги, обхванати от посочения експеримент.
(5)
За да се гарантира равнопоставеността сред държавите-членки, настоящото решение следва да се прилага от датата на влизане в сила на Договора за присъединяване на България и на Румъния.
(6)
Настоящото решение няма да окаже въздействие върху собствените ресурси на Общностите, произлизащи от ДДС,
ПРИЕ НАСТОЯЩОТО РЕШЕНИЕ:
Член 1
Съгласно член 55 от Акта за присъединяване от 2005 г. на България и Румъния във връзка с членове 106 и 108 от Директива 2006/112/ЕО на Румъния се разрешава да прилага, считано от влизането в сила на Договора за присъединяване от 2005 г. до 31 декември 2010 г., намалените ставки по член 98 за следните услуги, посочени в точки 1 и 4 от приложение IV към Директива 2006/112/ЕО:
а)
дребни услуги за поправка на облекло и домашни постелъчни материали (включително поправка и преправяне);
б)
услуги по предоставяне на домашна помощ.
Член 2
Настоящото решение се прилага от влизането в сила на Договора за присъединяване от 2005 г. и престава да действа на 31 декември 2010 г.
Член 3
Настоящото решение се отнася до Румъния.
Съставено в Брюксел на 30 януари 2007 година.